Ameerika Ühendriikide kosmoseagentuur (NASA) teatas, et alates 1990st aastast Maa orbiidil viibiva Hubble'i kosmoseteleskoobi peakaamera, mis on tuntud nime all Advanced Camera for Surveys (ACS), lakkas pärast elektrisüsteemide riket töötamast.  2002. aastal Hubble'i külge kinnitatud ACS koosneb tegelikult kolmest "alamkaamerast", mis filtreerivad valgust alates ultravioletsest kuni peaaegu infrapunase spektrini ning NASA ekspertide hinnangul suudetakse tõenäoliselt taastada vaid kuni kolmandik teadusinstrumendi töövõimest.  Kogu maailma astronoomidele on ACSi kaotamine muidugi suureks löögiks ning nüüd jääb üle vaid loota, et NASA 2008. aastaks planeeritud süstikulend peakaamera väljavahetamiseks toimub (praeguste plaanide kohaselt leiab  parandusmissioon aset 2008. aasta keskpaiku või siis lõpus).  Igasugused probleemid süstikulendudega võivad aga tähendada Hubble'i lõppu, sest NASA prioriteediks on rahvusvahelise kosmosejaama ISS valmisehitamine ning kui Hubble'i orbiiti ei tõsteta, taassiseneb see juba pärast 2010. aastat Maa atmosfääri.  Hubble'ile saabub vääriline asendus alles kõige varem 2013. aasta juunis, mis on esimene võimalik aeg, mil orbiidile saadetakse uue põlvkonna James Webbi kosmoseteleskoop.  Hubble'i suurepäraseid fotosid maailmakõiksusest saab imetleda siin